વ્યસ્તતાનું ગાણું ગાતા કેટલા બધા લોકો આજકાલ ચીલાચાલુ સિનેમા કે નાટક પાછળ એકંદર ત્રણચાર કલાક ફાળવતા આસાનીથી જોઈ શકાય છે. ઘરમાં રહીને પણ લોકો- ખાસ કરીને સ્ત્રીઓ કલાકો સુધી કે મોડી રાત સુધી સાવ ઢંગધડા વગરની ટીવી-શ્રેણીઓ જોયા કરે છે જે ક્યાંય કોઈ રીતે તેમના જીવનમાં ઉપકારક નથી. ઊલટું, કથાઓમાં આવતા અતિરેકો અને વિકૃતિઓ જોનારનાં મન બગાડે છે, અકારણ તેને વિચલિત કરે છે. ઉપરાંત સામાજિક સંબંધો ને પરસ્પર વ્યવહારોનો પથારો પણ આપણે બહુ બધો ફેલાવી મૂક્યો છે. તેમાં આપણે શારીરિક, માનસિક અને આર્થિક રીતે પણ ઘસાતા રહીએ છીએ. બધામાં ઉપરથી દેખાતી છાકમછોળ ને કેવળ ભભકો છે. લગ્ન, જન્મદિવસ કે અન્ય પ્રસંગો નિમિત્તે યોજાતી પાર્ટી કે સમારંભોમાં લોકો કેટલા આરામથી સમય વેડફી દેતા નજરે ચડે છે ? આજકાલ ફિલ્મી સંગીતની પણ જબરી બોલબાલા છે. કોઈ ને કોઈ નિમિત્તે યોજાતી પાર્ટીઓમાં કાન થકવી દે તેવા ઊંચા અવાજે પીરસાતું સંગીત આપણી ઘોંઘાટમય શહેરી સંસ્કૃતિનો એક દુર્નિવાર હિસ્સો બની ગયું છે.